Politsei- ja Piirivalveametis registreeriti möödunud ööpäeval 46 avaldust ja teadet kuritegudest. Nende hulgas oli 25 varavastast kuritegu, sealhulgas 14 vargust (üks eluruumidest) ning üks sõidukivargus ja omavoliline kasutamine. Registreeriti kolm inimvigastustega liiklusõnnetust, milles sai vigastada viis inimest. Tabati neli alkoholijoobes sõidukijuhti.
Piirilt väljastati kolm sisenemiskeeldu.
PÕHJA PREFEKTUUR
Tallinn
Kehalised väärkohtlemised
12. jaanuaril teatati politseile, et Mustamäel Sütiste teel parklas lõi tuttav mees 59-aastast meest. Juhtunu asjaolud selguvad menetluses.
12. jaanuaril teatati politseile, et Lasnamäel Linnamäe teel olevas elukohas lõi 35-aastane mees enda elukaaslast, 35-aastast naist. Juhtunu asjaolud selguvad menetluses.
12. jaanuaril teatati politseile, et Põhja-Tallinnas Sõle tänaval tekkis konflikt 29-aastase ja 28-aastase mehe vahel, mille käigus löödi kannatanut korduvalt rusikaga. Politsei pidas 29-aastase mehe kinni. Juhtunu asjaolud selguvad menetluses.
Juhtumid piiril
12. jaanuaril viidi läbi illegaalimenetlus 1985. aastal sündinud Ukraina kodanikust mehe suhtes, kes viibis Schengeni alal seadusliku aluseta 3 päeva. Mehele koostati ettekirjutus Eestist lahkumiseks 10 päeva jooksul. Sissesõidukeeldu ei kohaldatud.
12. jaanuaril viidi läbi illegaalimenetlus 1969. aastal sündinud Moldova kodanikust naise suhtes, kes viibis Schengeni alal seadusliku aluseta 43 päeva. Naisele koostati ettekirjutus Eestist lahkumiseks 10 päeva jooksul ja kohaldati sissesõidukeeld 3 aastaks.
LÕUNA PREFEKTUUR
Kehaline väärkohtlemine
12. jaanuari hilisõhtul sai politsei väljakutse Tartu valda Kärkna külla, kus joobes 35-aastane mees oli löönud oma elukaaslast. Politsei pidas mehe kuriteos kahtlustatavana kinni. Naine pöördus tervisekontrolliks haiglasse. Juhtunu üksikasju selgitab politsei kriminaaluurimises.
Juhtum piiril
12. jaanuaril kella 22 ajal tõkestati Luhamaa piiripunktis sõiduautoga Eestisse sisenemine 37-aastasel Venemaa Föderatsiooni kodanikul, kellel puudusid riiki sisenemiseks Vabariigi Valitsuse otsusega kehtestatud põhjused. Samas autos kontrolliti kaasreisijana viibinud 32-aastast Venemaa Föderatsiooni kodanikku, kellele on kehtestatud sissesõidukeeld Schengeni aladele. Isikud saadeti tagasi Venemaa Föderatsiooni.
IDA PREFEKTUUR
Surma põhjustamine ettevaatamatusest
12. jaanuaril teatati häirekeskusele, et Lüganuse vallas AA külas põleb hooldekodu. Sündmuskohale suunati politsei lisajõud, et aidata päästjatel elanikke evakueerida, territooriumit piirata ja sündmuskohta ohutuks teha. Jõhvi politseijaoskond alustas kriminaalmenetlust paragrahvi alusel, mis käsitleb kahe või enama inimese surma põhjustamist ettevaatamatusest. Põlengu tekkepõhjus on selgitamisel.
Vargus
12. jaanuaril teatati politseile, et Sillamäel varastati J. Gagarini tänava maja abiruumist tööriistu ja muud vara. Kahju on ligikaudu 1045 eurot. Juhtunu täpsemad asjaolud on selgitamisel.
Arvutikelmus
12. jaanuaril laekus Narva politseijaoskonda avaldus, et 50-aastase mehe pangakontolt võeti raha ilma omaniku loata. Kahju on ligikaudu 245 eurot.
LÄÄNE PREFEKTUUR
Möödunud ööpäeva jooksul Lääne prefektuuris olulisi teateid kuritegudest ei registreeritud.
Alustatud kriminaalmenetluste kohta saab infot vastava ringkonnaprokuratuuri pressinõunikult.
Allikas: Politsei- ja Piirivalveameti teade